
              CONFORM CU ORIGINALUL               
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.4c-19/74/20.04.2022
PLx nr.169/2022
AVIZ
asupra propunerii legislative pentru modificarea și completarea Legii educației naționale nr.1/2011

În conformitate cu prevederile art.95 din Regulamentul Camerei Deputaţilor, Biroul permanent a trimis, Comisiei pentru tehnologia informației şi comunicaţiilor, spre avizare, propunerea legislativă pentru modificarea și completarea Legii educației naționale nr.1/2011 (PLx nr.169/2022).

Consiliul Legislativ a avizat favorabil propunerea legislativă, conform avizului nr.21/10.01.2021.

Consiliul Economic și Social a avizat nefavorabil proiectul de act normativ, conform avizului nr. 57 din 04.01.2022.

Guvernul prin punctul de vedere transmis, nu susține adoptarea propunerii legislative.
Propunerea legislativă are ca obiect de reglementare completarea art.124 şi art. 219 din Legea nr.1/2011, în sensul publicării de către universităţi pe site-ul propriu, a unor acte juridice şi informaţii (deciziile şi hotărârile Senatului universitar, Consiliului de administraţie, Comisiei de etică universitară, componenţa tuturor structurilor decizionale, executive şi consultative, împreună cu datele publice de contact ale membrilor lor etc). De asemenea, se propune ca, pe site-urile universităţilor să fie publicate anual datele care stau la baza alocării finanţării de bază, complementare şi suplimentare şi sumele alocate pe fiecare universitate din fondul de dezvoltare instituţională şi din fondul de situaţii speciale.

În raport cu obiectul de reglementare, proiectul de lege face parte din categoria legilor ordinare, iar în aplicarea prevederilor art.75 alin.(1) din Constituția României, Camera Deputaților este prima Cameră sesizată.

Potrivit prevederilor art.62 din Regulamentul Camerei Deputaţilor, republicat, membrii Comisiei pentru tehnologia informației și comunicațiilor au dezbătut proiectul de lege în ședința din 19 aprilie 2022 și au hotărât, cu unanimitate de voturi, avizarea favorabilă a acesteia.                                                    

